Hesekiele 43 | Beibele Inthaneteng | Phetolelo ya Lefase le Lefsa
43 Ke moka a nkiša kgorong, kgorong yeo e lebeletšego ka bohlabela.+
2 Ka bona letago+ la Modimo wa Isiraele le etla go tšwa thoko ya ka bohlabela,+ gomme lentšu la gagwe le be le etša modumo wa meetse a mantši;+ lefase lona le be le phadima ka baka la letago la gagwe.+
3 Letago leo le be le etša la ponong yeo ke ilego ka e bona,+ le etša la pono yeo ke ilego ka e bona ge ke be ke tlile go senya motse;+ go be go na le ponagalo ya go etša yeo ke ilego ka e bona nokeng ya Kebara+ gomme ka wa ka sefahlego.
4 Letago+ la Jehofa lona la tsena ka Ntlong ka tsela ya kgoro yeo bokapele bja yona bo bego bo lebeletše ka bohlabela.+
5 Moya wa ntsoša+ wa ntliša lapeng la ka gare gomme ka bona gore Ntlo yeo e be e tletše ka letago la Jehofa.+
6 Ka kwa yo mongwe a bolela le nna go tšwa ka Ntlong,+ monna yola yena o be a eme hleng ga ka.+
7 Modimo a re go nna:
“Morwa wa motho, le ke lefelo la sedulo sa ka sa bogoši+ le lefelo la bogato bja dinao tša ka,+ moo ke tlago go dula gona gare ga bana ba Isiraele go iša mehleng ya neng le neng;+ ba ntlo ya Isiraele le ka mohla ba ka se sa šilafatša leina la ka le lekgethwa,+ bona le dikgoši tša bona.+ Ba ka se sa le šilafatša ka bootswa bja bona le ka ditopo+ tša dikgoši tša bona lehung la tšona,
8 ka go bea ga bona mejako ya bona go bapa le mejako ya ka, le go bea diforeime tša bona tša mabati hleng ga tša ka, nna le tšona re arogantšwe feela ke morako.+ Ba šilafaditše leina la ka le lekgethwa ka dilo tša bona tše di šišimišago tšeo ba di dirilego,+ moo ke ilego ka ba fediša ke galefile.+
9 Bjale a ba tloše bootswa+ bja bona le ditoto tša dikgoši tša bona ba di lahlele kgole le nna+ gomme ke tla dula gare ga bona go iša mehleng ya neng le neng.+
10 “Ge e le wena morwa wa motho, tsebiša ba ntlo ya Isiraele ka Ntlo ye,+ e le gore ba ikwe ba gobogile ka baka la melato ya bona,+ gomme ba ele polane ya yona.
11 Ge e ba ba ikwa ba gobogile ka baka la tšohle tšeo ba di dirilego, gona o ba tsebiše polane ya Ntlo+ o be o e ngwale pele ga mahlo a bona, kamoo e rulagantšwego ka gona, mejako ya yona ya go tšwa le ya go tsena, dipolane tša yona ka moka le tšohle tšeo di nyakegago go yona, dipolane tša yona ka moka le melao ya yona ka moka, e le gore ba latele tšohle tše di lego polaneng ya yona le tšohle tšeo di nyakegago go yona gomme ba di phethe.+
12 Wo ke wona molao wa Ntlo yeo. Lefelo ka moka leo le e dikologilego ka godimo ga thaba ke selo se sekgethwakgethwa.+ Tseba gore wo ke wona molao wa Ntlo yeo.
13 “Ye ke meelo ya aletare ge e elwa ka dikubiti,+ kubiti yeo e bopša ke kubiti le bophara bja seatla.+ Bokatlase bja yona ke kubiti. Bophara bja yona ke kubiti. Morumo wa yona o dikologile molomo wa yona, bogolo bja wona ke seatla se se atlaladitšwego. Wo ke wona motheo wa aletare.
14 Go tloga fase lebatong go ya lešing la tlase le le dikologilego aletare ke dikubiti tše pedi, bophara bja gona ke kubiti e tee. Go tloga lešing le lenyenyane le le dikologilego aletare go ya go le legolo, ke dikubiti tše nne gomme bophara bja gona ke kubiti e tee.
15 Sebešo sa aletare ke dikubiti tše nne gomme ka ntle sebešong sa aletare go ya godimo go na le manaka a mane.+
16 Botelele bja sebešo sa aletare ke dikubiti tše lesomepedi, bophara bja sona ke dikubiti tše lesomepedi,+ e bile mahlakore a yona a mane a a lekana.+
17 Botelele bja leši le le dikologilego aletare ke dikubiti tše lesomenne, le bophara bja gona ke dikubiti tše lesomenne, mahlakoreng a yona a mane; morumo woo o e dikologilego ke seripa sa kubiti gomme bokatlase bja lona ke kubiti go e dikologa.
“Manamelo a yona a lebeletše ka bohlabela.”
18 A bolela le nna a re: “Morwa wa motho, se ke seo Mmuši Morena Jehofa a se boletšego: ‘Ye ke yona melao ya aletare yeo e neilwego mohlang wa ge e dirwa, e le gore go neelwe sebego se se feletšego sa go fišwa+ godimo ga yona le gore e foketšwe ka madi.’+
19 “‘Baperisita ba Balefi+ bao e lego bana ba Tsadoko,+ bao ba tlago go nna,’+ o re’alo Mmuši Morena Jehofa, ‘o ba nee powana go tšwa mohlapeng, e le sebego sa sebe, gore ba ntlhankele.+
20 O tšee a mangwe a madi a yona o a tlotše manakeng a yona a mane le dikhutlong tše nne tša leši le le dikologilego aletare le go dikologa morumo wa yona, gomme o e sekiše sebeng+ o be o e direle poelano.+
21 O tšee powana yeo e lego sebego sa sebe, motho a e fišetše lefelong le le kgethilwego la Ntlo, ka ntle ga sekgethwa.+
22 Ka letšatši la bobedi o tliše pudi ya phooko yeo e phetšego gabotse, e le sebego sa sebe; baperisita ba sekiše aletare sebeng go etša ka moo ba e sekišitšego ka gona sebeng ka powana.’
23 “‘Ge o fetša go e sekiša sebeng, o tliše powana e phetšego gabotse go tšwa mohlapeng, le kgapa e phetšego gabotse go tšwa mohlapeng.
24 O di batametše pele ga Jehofa gomme baperisita ba di tšhele letswai ba be ba di nee+ Jehofa e le sebego se se feletšego sa go fišwa.
25 Ka matšatši a šupago o neele phooko e le sebego sa sebe letšatši le lengwe le le lengwe;+ ba neele powana go tšwa mohlapeng le kgapa go tšwa mohlapeng, e be tše di phetšego gabotse.
26 Ba direle aletare poelano ka matšatši a šupago,+ ba e hlwekiše ba be ba e lokišetše go dirišwa.
27 Ba fetše matšatši ao. Go tloga ka letšatši la seswai+ go ya pele baperisita ba neele dibego tša lena tše di feletšego tša go fišwa gotee le dihlabelo tša mohlakanelwa godimo ga aletare; ke moo le tlago go nkgahla,’+ o re’alo Mmuši Morena Jehofa.”
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D26%26Chapter%3D43%26wtlocale%3DSE%26srcid=share⊂ject=Bala Beibele Inthaneteng